b'\n_START_ARTICLE_\nS\xc3\xbdmi (kaupunki)\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nGial\xc3\xb3ksen talot on rakennettu p\xc3\xa4\xc3\xa4asiassa 1800-luvulla. Ne edustavat uusklassismia. Chori\xc3\xb3n talot sen sijaan ovat huomattavasti vanhempia. S\xc3\xbdmin sataman l\xc3\xa4nsipuolella sijaitsee vuonna 1884 rakennettu kellotorni._NEWLINE_Chori\xc3\xb3ssa sijaitsevalla akropoliilla oli antiikinaikainen temppelialue ennen kuin vuonna 1407 Johanniittain ritarikunnan ritarit rakensivat akropoliille linnoituksen. Suuri osa linnoituksesta paloi toisen maailmansodan lopulla saksalaisten j\xc3\xa4tetty\xc3\xa4 sinne dynamiittia._NEWLINE_Chori\xc3\xb3ssa toimii S\xc3\xbdmin museo, joka esittelee S\xc3\xbdmin saaren historiaa. Museossa on esill\xc3\xa4 k\xc3\xa4sikirjoituksia ja veistoksia hellenistiselt\xc3\xa4 ja roomalaiselta ajalta, bysanttilaisia kolikoita ja ikoneja, kansantaidetta sek\xc3\xa4 esimerkiksi g\xce\xbfunel\xc3\xa1ti, joka on S\xc3\xbdmin naisten perinteinen asu. Museon vieress\xc3\xa4 sijaitsee Chatziagapit\xc3\xb3ksen talo S\xc3\xbdmin suuruuden aikakaudelta 1800-luvulta. Kaupungissa toimii my\xc3\xb6s merenkulun historiaa esittelev\xc3\xa4 merimuseo._NEWLINE_Chori\xc3\xb3ssa sijaitsee Pyh\xc3\xa4n Georgioksen (Pyh\xc3\xa4n Yrj\xc3\xb6n, \xc3\x81gios Ge\xc3\xb3rgios) kirkko, joka on rakennettu 1800-luvun lopulla. Kirkossa on harvinainen kivimosaiikki, jossa on kuvattuina hurjia merenneitoja. Merenneitoja on Kreikan kansanperinteess\xc3\xa4 syytetty myrskyist\xc3\xa4, jotka ovat upottaneet laivoja._NEWLINE_Chori\xc3\xb3n ja Gial\xc3\xb3ksen v\xc3\xa4lill\xc3\xa4 sijaitsee No\xc3\xbalian kukkula, jolla sijaitsee luultavasti spartalaisten vuosina 411\xe2\x80\x93412\xc2\xa0eaa. pystytt\xc3\xa4m\xc3\xa4 hautamuistomerkki. Lis\xc3\xa4ksi No\xc3\xbalialla on 20\xc2\xa0tuulimyllyn rauniot.'